《寿寺丞唐丈》
宋代·度正

维时皇舆驻吴门，三光五岳之气元未分。
钟而为木为杞梓，结而为玉为瑶琨。
先生独得之，表里何粹温。
渊然之学妙今古，浩然之气充乾坤。
探月窟，蹑天根，朝蟠木，夕崑崙。
超轶绝尘有如此，馀子瞠若谁追奔。
纷纷何所知，骇叹空云云。
君不见蔡家太师倡绍述，当时流毒并鸡豚。
鲁国抱其学，屹如中岳尊。
又不见秦家太师握和议，群邪暡暡迷天伦。
紫微于是时，横身扶正论。
天公下监世忠义，畀以斯道昌其孙。
胡不游东观，胡不游西崑。
胡为尚婆娑，万里乘朱轓。
依然不磷缁，炯炯超尘昏。
昔尧登彭叟，历佐周与殷。
后来磻溪翁，辛勤晚策勋。
况兹才之难，典刑谅谁存。
玉律回孟陬，瑞气如云屯。
请赋嵩高篇，万口同一言。
愿公上玉堂，愿公登金门。
功成名遂归乡枌，贱子年年开金樽。

作者简介：宋合州人，字周卿，号性善。光宗绍熙元年进士。为国子监丞，极论李全必反，献镇压之策。官至礼部侍郎。尝从朱熹学。有《性善堂稿》。